Beovizija 2004.

**Beovizija 2004.** je bila druga po redu Beovizija, takmičarski festival zabavne muzike, i deo procesa za izbor predstavnika državne zajednice Srbije i Crne Gore na Pesmi Evrovizije 2004. u Istanbulu. Pobedio je sastav Negativ sa pesmom *Zbunjena*.

## Format
2004. je bila godine povratka Srbije i Crne Gore na Pesmu Evrovizije. Radio-televizija Srbije i Udruženje javnih radio-televizija Srbije i Crne Gore (zvanični član Evropske radiodifuzne unije, koordinaciono telo RTS i RTCG) objavili su paralelne konkurse za festivale Beovizija 2004. i Evropesma-Europjesma 2004, nacionalni izbor za predstavnika na Pesmi Evrovizije. Na Evropesmi-Europjesmi je učestvovalo 16 pesama koje je od pristiglih na taj konkurs odabrala zajednička komisija, te 4 najbolje plasirane pesme sa Beovizije i 4 pesme koje je interno odabrala Radio-televizija Crne Gore.

O pobedniku Beovizije 2004. odlučivao je osmočlani žiri, uz glasove gledalaca putem teleglasanja u ulozi devetog člana žirija. U ostalim propozicijama, Festival je oblikovan po ugledu na evrovizijski: vokali se izvode uživo uz podršku instrumentalne matrice, dužina pesme je ograničena na tri minuta i broj izvođača na sceni je ograničen, mada je u praksi ovo poslednje pravilo interpretirano slobodno, tako da se npr. u kvotu od šest izvođača često nisu računali prateći vokali.

Na Evropesmi-Europjesmi je pobedio Željko Joksimović sa pesmom *Lane moje*, koja je potom osvojila drugo mesto u finalu Pesme Evrovizije u Istanbulu. Kao i kasnijih godina, glasanje na samoj Evropesmi-Europjesmi je bilo veoma podeljeno osim zajedničke podrške Joksimovićevoj numeri. Dve proplasirane pesme sa Beovizije su od svih crnogorskih članova žirija dobile po nula poena, a isto toliko je u zbiru od svih članova žirija ispred RTS dobilo i svih pet pesama iz Crne Gore.

## Veče
Takmičarsko veče Beovizije 2004. održano je 20. februara u beogradskom Sava Centru. Program su vodili glumac Aleksandar Srećković i Ksenija Balaban, a učestvovalo je 28 izvođača. 23. februara je održana i Revija pobednika, na kojoj su izvedene pobedničke kompozicije Beovizije i Evropesme-Europjesme i dodeljene godišnje nagrade Festivala za 2003. godinu (vodio je Voja Nedeljković sa pet "novih lica").

Pesme koje su postigle komercijalni uspeh uključuju pobedničku pesmu *Zbunjena* sastava Negativ svojim tvrdim rok zvukom razdrmala je festivalske norme, i hit pesma sa autentičnim primesama Ex Yu Pop zvuka 'Oko plavo'- Nataša Kojić - koja je dobila nagradu za 'Otkriće Godine'. Među velikim iznenađenjima ostali su i izostanak prolaska favorizovanih Koktel benda i Orkestra Bobana Markovića na Evropesmu-Europjesmu i slab plasman Jelene Karleuše, koja je nastupila u svom prepoznatljivom golišavom stilu okružena ad hok grupom muškaraca ("Vreli reperi"). Među "posebno zapaženim" nastupima svakako su se istakle i Maja Nikolić i Ceca Slavković držeći se za ruke u stilu ruske grupe t.A.T.u, kao i Husein Alijević Husa, čije izvođenje pesme *Erogena zona* su pratile devojke simulirajući seks u sado-mazo opremi (Husa se nakon ovog izvođenja, koje mu je zavredelo *nil puan*, nije pojavljivao na festivalima).

Članovi žirija su bili Goca Tržan (**1** u donjoj tabeli), Dušan Ercegovac (**2**), Jelena Ilić (**3**), Velibor Zolak (**4**), Biljana Krstić (**5**), Josip Boček (**6**), Silvana Đurašević (**7**) i Slobodan Marković (**8**, predsednik žirija) te glasovi publike putem teleglasanja u ulozi devetog člana žirija (**9**). Zaključujući saopštavanje glasova, Marković je rekao i ovo: "Sem dva, tri izuzetka, moje lično mišljenje je da mi nemamo pesmu za Evroviziju. Većina nas smo razočarani kvalitetom melodija koje smo čuli večeras!", što je publika propratila ovacijama.

Takođe i *Otrov u malim bočicama*.
Takođe i *Tugu da osvetim*.